Banská Bystrica 23. júna (TASR) - Zníženie počtu rezortných ministerstiev na sedem predpokladá razantnejšia verzia návrhu volebného programu Strany demokratického stredu (Stred), ktorého prípravou sa dnes v Banskej Bystrici zaoberala Republiková rada tohto subjektu. Menej radikálny návrh ráta s jedenástimi ministerstvami.
Líder Stredu Ivan Mjartan na tlačovej besede v tejto súvislosti konštatoval, že zároveň v záujme zefektívnenia štátnej správy predpokladajú zníženie počtu jej zamestnancov o polovicu. Podľa neho zoštíhlenie počtu ministerstiev na sedem môže byť iba v prípade prenosu všetkých kompetencií na samosprávne vyššie územné celky. Jedenásť rezortov by pracovalo iba dočasne a vtedy, keby kompetencie samospráva ešte nemala.
Volebné tézy Stredu obsahujú i zámer znížiť daňové a odvodové zaťaženie, postupne odstrániť kontrolu cien, znižovať mieru regulácie štátom. Stred ráta i s reformou verejných financií, penzijného fondu, zdravotného a sociálneho poistenia.
Volebný program nadväzuje na politický program, ktorý strana prezentuje v podobe knihy nazvanej S rozumom, nie s bicyklom. Jej autormi sú lídri strany I. Mjartan a Milan Čič spolu s ekonomickým expertom Petrom Staněkom.
V prípade volebného úspechu považuje Stred za nevyhnutné zmeniť pätnásť súčasných zákonov. Pôjde o zákon o voľbách do parlamentu a ďalších orgánov, o ministerstvách a iných úradoch štátnej správy a najmä zákon o rodine.